
Text rozhodnutia
Súd: Krajský súd Prešov Spisová značka: 1Cob/67/2011 Identifikačné číslo súdneho spisu: 8710209601 Dátum vydania rozhodnutia: 31. 08. 2011 Meno a priezvisko sudcu, VSÚ: JUDr. Milan Šebeň ECLI: ECLI:SK:KSPO:2011:8710209601.1 Uznesenie Krajský súd v Prešove v právnej veci žalobkyne: Y. Q., s miestom podnikania XXX XX S., Q. XXX/XX, G.: XX XXX XXX, právne zastúpenej JUDr. G. Q., advokátom, so sídlom advokátskej kancelárie v T. O., H. XX, proti žalovanej: Y. T., s miestom podnikania S. XXXX/XX, XXX XX F., IČO: XX XXX XXX, v konaní o zaplatenie 6.772,02 eur s príslušenstvom, o odvolaní žalovanej proti uzneseniu Okresného súdu Poprad č. k. 16Rob/381/2010-69 zo dňa 19.4.2011, jednomyseľne takto r o z h o d o l : Odvolanie žalovanej o d m i e t a . o d ô v o d n e n i e : Prvostupňový súd napadnutým uznesením uložil žalovanej, aby do 3 dní od právoplatnosti tohto uznesenia zaplatila súdny poplatok za odpor, ktorý je 406 eur (pol. č.1 písm. a) Sadzobníka súdnych poplatkov). Poučil ju zároveň o možnosti podania odvolania proti tomuto uzneseniu na prvostupňovom súde do 15 dní odo dňa jeho doručenia. Proti uzneseniu podala odvolanie odporkyňa, ďalej len žalovaná (§ 79 ods. 1 O.s.p.). V odvolaní uviedla, že je v zložitej finančnej a rodinnej situácii, a že sa so žalovanou dohodla na mimosúdnom vysporiadaní. Následne sa na predvolanie prvostupňového súdu dostavila dňa 22.6.2011 na informatívny výsluch ohľadom podaného odvolania, kde uviedla, že jej podané odvolanie smerovalo proti uzneseniu, ktorým jej súd vyrubil súdny poplatok za odpor vo výške 406 eur. Zároveň oznámila, že medzičasom uhradila sumu 6.000 eur, ale nevie, ako bola započítaná na úhradu ktorých faktúr, keďže okrem dlhu, ktorý má voči navrhovateľke, má dlh aj voči U. Q., ktorý podal žalobu voči nej o zaplatenie sumy niečo nad 5.300 eur. Záverom dodala, že pokiaľ nájde nejaké dôkazy o tom, že podávala odvolanie aj proti uzneseniu, ktorým jej nebolo priznané oslobodenie od súdneho poplatku, pretože si nie je istá, či tak urobila, súdu toto odvolanie doručí k sp. zn. 16Rob/381/2010. Po predložení veci odvolaciemu súdu ten sa musel v prvom rade zaoberať otázkou včasnosti podaného odvolania. Podľa § 204 ods. 1 O.s.p., odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej zmeny. Lehota je zachovaná, ak sa v posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť (§ 57 ods. 3 O.s.p.). Do plynutia lehoty sa nezapočítava deň, keď došlo k skutočnosti určujúcej začiatok lehoty (§ 57 ods. 1 O.s.p.). Podľa ust. § 45 ods. 2 O.s.p. údaje uvedené na potvrdení o doručení písomnosti (ďalej len "doručenka") sa považujú za pravdivé, ak nie je dokázaný opak. Doručenka má teda povahu verejnej listiny, v dôsledku čoho platí vyvrátiteľná právna domnienka o pravdivosti údajov uvedených na doručenke. Z doručenky nachádzajúcej sa v súdnom spise vyplýva, že žalovanej bolo uznesenie súdu prvého stupňa doručené dňa 9.5.2011. Uznesenie obsahovalo riadne poučenie o tom, že odvolanie voči nemu je možné podať v lehote 15 dní odo dňa jeho doručenia. Nakoľko do plynutia lehoty sa nezapočítava deň, kedy došlo k skutočnosti určujúcej začiatok lehoty (t.j. v tomto prípade deň 9.5.2011), posledným (15-tym dňom) lehoty, kedy ešte mohol odvolateľ odvolanie podať, bol utorok 24.5.2011 (pracovný deň). Žalovaná svoje odvolanie podala osobne do podateľne súdu dňa 27.5.2011. Podala teda odvolanie proti uzneseniu oneskorene - po zákonom stanovenej lehote. Oneskorené odvolanie podľa § 218 ods. 1 písm. a) O.s.p. odvolací súd odmietne. Preto odvolací súd rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu odvolanie nie je prípustné.

